Marlene Harpsøe (DF), 2009-05-18:
Også til det her forslag fra Dansk Folkeparti, ligesom til det foregående forslag om kamphunde, var der her - sådan lød det for mig i hvert fald - bred enighed om, at det selvfølgelig er vigtigt, at der er tale om en strafskærpelse, når et barn overværer vold.
Jeg vil også sige tak til de forskellige ordførere for deres taler og deres bidrag til debatten.
Vi vil selvfølgelig fortsætte debatten, hvis man ønsker det og stiller spørgsmål til mig.
Jeg er godt klar over, at justitsministeren ikke ønsker, at det helt automatisk skal være en strafskærpende omstændighed, men at det stadig væk kun kan være en strafskærpende omstændighed i straffeloven.
Men vi er positive over for, at ministeren rent faktisk, efter at Dansk Folkeparti her har fremsat det her forslag, som vi skal behandle, har ytret, at Rigsadvokaten nu skal indstille over for anklagemyndigheden, at det altså skal tillægges betydning, når der i en retssag netop er tale om børn, der overværer vold.
For snart nogle måneder siden havde jeg et meget givtigt besøg af Joan-Søstrene, som videregav nogle ideer til mig, hvormed vi fra politisk side kunne sikre nogle bedre forhold for personer, der udsattes for partnervold.
På det møde blev jeg bl.a. præsenteret for det her forslag om, at det selvfølgelig helt automatisk skal være en strafskærpende omstændighed, hvis et barn er vidne til vold mod en af forældrene.
Jeg synes, at det var et ret interessant forslag, fordi det netop hurtigt gik op for mig, at det i dag ikke automatisk er en skærpende omstændighed ved strafudmålingen, når eksempelvis far har slået mor og datter og søn har set på.
Det gør, at barnets retsstilling i den her situation ikke er retfærdig, og derfor gik vi fra Dansk Folkepartis side også straks i gang med at formulere et beslutningsforslag med krav om, at det skal være en skærpende omstændighed.
Som ministeren har redegjort for, kan det jo i dag have betydning for strafudmålingen, hvis volden er udøvet, mens et barn har set på.
Men Dansk Folkeparti synes ganske enkelt ikke, at det er godt nok.
Vi mener, at det skal være sådan, at det helt automatisk skal være en skærpende omstændighed, når et barn er vidne til vold mod f.eks. barnets mor.
Nu er jeg også ligestillingsordfører, så jeg vil også lige huske at sige, at der også kan forekomme vold mod barnets far begået af moren.
Og i alle situationer bør det være sådan, at det skal være en skærpende omstændighed, når barnet har set på.
Hr. Tom Behnke fra Det Konservative Folkeparti var inde på, som han så rigtigt havde bemærket, at det her ikke kun gælder i forhold til partnervold.
Vores forslag går også ud på, at er det sådan, at ens mor f.eks. bliver slået ned på gaden og man er vidne til det overfald, også selv om det er en vildt fremmed, der begår det her overfald og er voldelig mod ens mor, så skal det automatisk være strafskærpende i strafudmålingen.
Men vold i hjemmet og blandt ægtefolk og kærester er desværre udbredt.
Heldigvis har en stor indsats bevirket, at antallet af personer, der udsættes for vold i et parforhold, er faldende.
Således mener man, at der i dag er ca. 28.000 kvinder og ca. 9.000 mænd, der udsættes for vold af en partner, en ægtefælle eller en kæreste.
Men det er ikke kun den person, som volden fysisk rammer, der er offer.
Som Socialdemokraternes ordfører bl.a. også var inde på, er der også et andet offer, og det er det barn, der overværer volden.
De mange børn, som årligt ser, at far slår mor, er i høj grad også ofre.
Mellem 20.000 og 22.000 danske børn lever i hjem med vold.
Op imod 10.000 af disse børn overværer volden.
De overværer f.eks. moren blive slået, blive tæsket og få rigtig, rigtig ondt.
Det kan have mange konsekvenser for børn at være vidne til vold.
Børnene kommer ofte til at lide af utryghed, angst, lav selvfølelse, depression, uro, aggression eller generel frygt.
Det er en rigtig, rigtig kedelig måde at starte livet på for et så ungt menneske.
Nogle børn får også somatiske symptomer som hovedpine, mavepine og søvnløshed eller tisser i sengen.
For barnet er forældrene nogle, man har tillid til, nærer kærlighed til, og som jo er barnets beskyttere.
Når der er vold i familien, skabes der stor uro i barnets verden, i familiens verden, og ligesom det har konsekvenser for den, der fysisk bliver ramt af volden, har det altså også meget store konsekvenser for barnet, der overværer den vold.
Dansk Folkeparti mener, at det er uacceptabelt, at barnets retsstilling i straffesager om vold ikke er bedre, end den er i dag.
I dag kan det være en strafskærpende omstændighed, hvis et barn overværer vold mod dets forældre, men det er det ikke automatisk, og når barnet er et lige så stort offer som den, der fysisk rammes af knyttede næver og hårde slag, bør barnets konsekvenser helt automatisk være en skærpende omstændighed ved strafudmålingen.
Jeg synes da, at det vil være positivt, hvis det så også sker, og jeg synes, at det vil være det mest rigtige, hvis ministeren inden for en overskuelig tid kommer med en evaluering af, om det er sket, om man rent faktisk har taget det til sig hos anklagemyndigheden, og vigtigst af alt: Har domstolene lyttet til anklagemyndigheden, har man taget det med i strafudmålingen som en skærpende omstændighed, at barnet har overværet vold?
Jeg vil spørge ind til det over for ministeren under udvalgsbehandlingen, for jeg tror, at også ministeren må være interesseret i, at det, som ministeren gerne vil have, og det, som Dansk Folkeparti og så mange andre partier i det her Folketing gerne vil have, bliver til virkelighed, at det ikke bare ender med en indskærpelse over for anklagemyndigheden og bare bliver ved det.
Vi skal sikre, at det rent faktisk bliver til virkelighed.
Det synes jeg er utrolig vigtigt.
Det var det, jeg havde.
Jeg synes, at det er godt, at vi har fået nogle ændringer igennem i dag, og selv om det ikke virker, som om der er politisk flertal for vores forslag, synes jeg da, det er positivt, at ministeren nu, som fru Marianne Jelved fra Det Radikale Venstre også var inde på, efter pres, og efter at vi har fremsat det her beslutningsforslag, vælger at gøre noget ved sagen.
Det er selvfølgelig godt, selv om vi ikke får et flertal for vores forslag, at der alligevel sker noget, for det er det, der er vigtigt i den her sag.
Det er utrolig vigtigt, at vi får børnenes retsstilling med, og jeg er glad for, at det nu sker.
Vi vil følge meget nøje op på, om det, som ministeren og Rigsadvokaten nu indskærper over for anklagemyndigheden, også sker.